
    A szerkesztő előszava


    Rendszerváltások védelmében


    Kell, hogy legyen magyarázata annak, miért romlott el, ami a kollektív emlékezetben még mindig fényesen csillog. A rendszerváltás hónapjai, a meggyengült állampárttal szemben utcára vonulók békés ereje, a politizálás felvillanyozó érzése. Szabaddá vált a vita, a sajtó, a politikai verseny, érdekessé a parlament és a híradó. Mintha rajtunk múlna a jövő, amiért az előttünk járók balsorsukkal már megbűnhődtek. Mintha az ország végre elérne oda, ahova mindig is igyekezett, Európába.


    Voltak ezeknek a hónapoknak sztárjai is, bár a legtöbbükből hiányzott a sztárok alkata. A békés rendszerváltásért egyetemi szobákból szabadult vagy onnan korábban eltávolított öltönyös, szemüveges professzorok harcoltak mondatról mondatra, paragrafusról paragrafusra. Kevés volt a Darvas Iván, a Faludy György vagy a Rajk László. És ők sem a politika rocksztárjai voltak, hanem életművükkel szolgáltattak ünnepélyességet, kiállást az új demokráciának.


    Sztáralkatok inkább a Fideszben voltak, és senkinek sem volt közülük méretesebb kitűnési vágya, mint Orbán Viktornak. Találkozott a rendszerváltás eufóriája és Orbán ambíciója. Hatottak egymásra, és egy‑két évre összefonódtak egymással. Mi az, amiben a Fidesz politikusát ezek a hónapok formálták, és mennyiben formálta ő ezt az átalakulást? A magyar történelemben páratlan karrierje mit köszönhet a világtörténelemnek, annak, hogy Nagy Imre újratemetésén elhangzott bátor mondatai egybecsengtek a tömegek felbátorodásával és az Európát felosztó világrend villámcsapásszerű átalakulásával?


    Válaszok nélkül nem fogjuk megérteni a rendszerváltást, de még kevésbé azt, hogyan ment tönkre. Mi változott meg? Ki csapott be kicsodát? Ki a felelős a rendszerváltás utáni két zavaros évtizedért, ahogyan azt a Nemzeti Együttműködés Rendszerének alapító nyilatkozata láttatja? És hogyan lett a sztárból antihős?


    Minden képregényhősnek van eredetmítosza, és minden gonosznak egy sorsszerű pillanata, amikor letér eredendően jó útjáról. Orbán Viktor is keresi a saját magyarázatát, szövi saját legendáját, állami intézeteket tart fenn, hogy önképének tudományos színezetet is adjon. A leghatásosabban továbbra is ő tudja előadni a maga változatát. 2024 őszén, nemzetközi közönség előtt, Bécsben újra megfogalmazta a saját értelmezését, és elég büszke volt rá ahhoz, hogy az élőbeszéd sutaságával együtt terjessze közösségi médiás felületein.


    „Én ellenszélben születtem politikai értelemben. Én egy antikommunista ember vagyok, tehát a nyolcvanas évek végén én az antikommunista ellenállásból jövök. És én ahhoz szoktam hozzá, hogy a hatalom mindig velem szemben van. A kommunista média, a kommunista párt, aztán később, a választásokat követően a kommunistákból liberálisok lettek. A hatalom mindig szemben volt. És így van Brüsszelben is. Tehát olyan pillanata az én életemnek, amikor a szél hátulról fújt volna, szinte sose volt. Hozzá vagyok ehhez szokva.”


    A császárvároshoz illő rebellis magyar szavak ezek. És az ismeretszegény külföldi hallgatóság jóvoltából azt is elkerülhette, hogy utolsó mondata elvesszen a kitörő röhögésben.


    Míg azonban Orbán azt mondja, ő maradt, aki volt, mások azt keresik, miért is változott meg a Fidesz vezére, és az utóbbiak magyarázata kölcsönvesz Orbántól egy‑két elemet. Ilyen a kiindulópont: a rendszerváltás hibáztatása. Ami valójában inkább csak akadályozza, hogy szembenézzünk a kor tévedéseivel. Annak a nemzeti megújulásnak a fényét azonban nem csúfíthatja el, hogy utat engedtünk valakinek, aki aztán lecsavarta a fényt.


    És divatos magyarázat az is, hogy Orbánt és társait nem befogadó közeg várta Budapesten, hanem egy lenéző, kioktató, atyáskodó társaság. Hogy kénytelen volt velük szemben meghatározni önmagát. Szimbóluma is lett a sértésnek: hogy a nyakkendőjét megszégyenítő módon igazították meg azok, akik a cipőkötéssel együtt tanulták a nyakkendőcsomózást. Ahogy hamarosan kiderül, ez fikció csupán.


    A rendszerváltás utáni csalódás, a hirtelen jött szabadság lassú, fojtogató elapadása új drámaiságot nyer egy olyan időszakban, amikor új sztárja van a politikának, és reális lehetőségként merül fel, hogy elbukhat a Nemzeti Együttműködés Rendszere is. Már meg is jelentek a hangok, hogy hiába lesz vége Orbán uralmának, az eufóriát újra csalódás fogja követni. Ez a fatalizmus a NER érdeke is, mivel nincs már más ajánlata, mint hogy a helyzet nélküle csak még rosszabb és fájdalmasabb lesz.


    Nem igaz azonban, hogy ne lennének válaszok a rendszerváltás sorsát faggató kérdésekre. Csak azt kell kérdezni, aki ott volt. Ott volt az előkészület éveiben, a nagy parlamenti csörtéknél, a magánlakáson lezajlott kibeszéléseknél. Ott volt a Fidesz alapításánál és Orbán nyakkendőjénél.


    Gergely Márton


    A minimemoárban szereplő személyek bemutatását és a fogalmak magyarázatát az írás végén szubjektív szerkesztői szószedet kísérli meg…

